Caingean arna tabhairt an 6 Aibreán 2022 – Pharol v an Coimisiún

(Cás T-181/22)

(2022/C 213/59)

Teanga an cháis: an Phortaingéilis

Páirtithe

Iarratasóir: Pharol, SGPS, SA (Liospóin, an Phortaingéil) (ionadaithe: N. Mimoso Ruiz agus L. Bettencourt Nunes, Dlíodóirí)

Cosantóir: An Coimisiún Eorpach

An t-ordú atá á lorg

Iarrann an t-iarratasóir ar an gCúirt Ghinearálta:

— leas dlisteanach an iarratasóra i dtionscnamh na caingne seo le haghaidh neamhniú a aithint de réir Airteagal 263 CFAE.

— a chinneadh go bhfuil an chaingean le haghaidh neamhniú seo dleathach agus inghlactha, de réir Airteagal 263 CFAE.

— Cinneadh C(2022) 324 final, an 25 Eanáir 2022, lena leasaítear Cinneadh C(2013) 306 final, an 23 Eanáir 2013, maidir le nós imeachta i gcomhréir le hAirteagal 101 den Chonradh ar Fheidhmiú an Aontais Eorpaigh (AT.39839 — Telefónica agus Portugal Telecom) de réir Airteagal 264 CFAE.

— mar mhalairt air sin, agus de réir Aireagal 264 CFAE chomh maith, leis na cúiseanna arna n-agairt, an fhíneáil arna forchur ar an iarratasóir de bhun Airteagal 1 den chinneadh atá faoi chonspóid a laghdú.

— a ordú don Choimisiún Eorpach costais na n-imeachtaí agus na costais arna dtabhú ag an iarratasóir a íoc

Saincheisteanna dlí agus príomhargóintí

Mar thaca leis an gcaingean, maíonn an t-iarratasóir trí shaincheist dlí.

An chéad saincheist dlí lena n-éilítear sárú de facto agus de jure ar a bhfuil i mBreithiúnas na Cúirte Ginearálta. Áitíonn an t-iarratasóir go dtuigtear léiriú nua as Cinneadh C(2022) 324 final, an 25 Eanáir 2022, lena leasaítear Cinneadh C(2013) 306 final, an 23 Eanáir 2013, maidir le nós imeachta i gcomhréir le hAirteagal 101 den Chonradh ar Fheidhmiú an Aontais Eorpaigh (AT.39839 — Telefónica agus Portugal Telecom) ar an gclásal neamhiomaíochta ar sárú de facto agus de jure é ar an mbreithiúnas ón gCúirt Ghinearálta a bhfuil éifeacht res judicata leis, lena gcinntear nach mór an cinneadh atá faoi chonspóid a chur ar neamhní.

An dara saincheist dlí lena n-éilítear neamhchomhlíonadh ceanglas riachtanach maidir le foirm agus sárú ar cheart cosanta Pharol mar nár seoladh ráiteas agóidí. Áitíonn an t-iarratasóir, a mhéid a ghlacann sé le léirimhíniú nua ar an ar an gclásal neamhiomaíochta a mbíonn tionchar aige ar na measúnuithe a bhaineann le raon feidhme an tsáraithe, gur cheart go mbeadh an Coimisiún tar éis ráiteas agóidí nua a sheoladh, lenar mhainnigh sé ceanglas riachtanach nós imeachta a chomhlíonadh agus lenar sháraigh sé ceart cosanta an iarratasóra, lena dtugtar údar leis an gcinneadh atá faoi chonspóid a chur ar neamhní.

An tríú saincheist dlí lena n-éilítear go ndearnadh earráid i dtaobh an measúnaithe ar luach na ndíolachán a bhain leis an sárú. Áitíonn an t-iarratasóir, go háirithe, gurb é an ghné riachtanach den anailís maidir le hiomaíocht a d’fhéadfadh a bheith ann, chun críche díolacháin a bhaineann go díreach nó go hindíreach leis an sárú a ríomh go cruinn, an fhéidearthacht iarbhír a bheith ag cuideachta dul isteach i ngach ceann de na margaí, is é sin le rá, nach ann do bhacainní dosháraithe ar iontráil agus, más amhlaidh an cás, gurb ann d’fhéidearthachtaí réadacha agus nithiúla don chuideachta dul isteach i ngach ceann de na margaí, gan deimhniú arna dhéanamh ag an gCoimisiún maidir le bacainní dosháraithe gan a bheith ann a bheith leordhóthanach in ainneoin é a bheith déanta go hearráideach, sa chinneadh atá faoi chonspóid.